Zlatans klubb vil ha Mourinho og Ronaldo
Ryktene om at Zlatan Ibrahimovics arbeidsgiver har ønsket seg stjernetreneren og målgarantisten har versert i internasjonale medier en tid, og nå kommenterer for første gang klubbeierne interessen. - Selvsagt. Innen idretten må du være ambisiøs og du må alltid lete etter de beste spillerne og investere til rett tid, sier eierfamiliens representant Sheikh Saud bin Abdulrahman Al-Thani til fransk Canal Plus, ifølge Aftonbladet. Det var da Ronaldo ble rapportert å være misfornøyd med tilværelsen i Real Madrid i september at spekulasjonene om en overgang startet. Tidligere i desember meldte flere franske medier at PSG hadde vært i samtaler med Mourinho om trenerjobben i klubben. - PSG er en av verdens beste klubber og siden dag én har vi ønsket å vinne Champions League. Vi vil bli den beste klubben i Europa og i verden, sier Sheikh Saud bin Abdulrahman Al-Thani.
Paris St. Germains eiere bekrefter at de ønsker å hente Real Madrid-duoen José Mourinho (49) og Cristiano Ronaldo (27).